Wes-Kaapse tienerseun neem eie leweArian Labuschagne. Foto: Facebook Familie en vriende van ŉ 17-jarige seun van die Strand in die Wes-Kaap wat verlede week selfmoord gepleeg het, sal Saterdag finaal van hom afskeid neem. Arian Labuschagne, ŉ gr. 10-leerder aan die Hoërskool Strand, het verlede Vrydag in sy ouerhuis in Somerset-Wes glo homself gehang. Die Distrikspos het berig Arian se jonger broer en sy ma, Elsabé, het vroeg die oggend op sy liggaam in sy kamer afgekom. Annamaré Francis, adjunkhoof van die Hoërskool Strand, het aan Maroela Media gesê leerders van die skool het vandeesweek ŉ informele gedenkdiens vir Arian op die strand gehou. “Nadat ons Vrydag die tragiese nuus ontvang het, het ons dadelik die departement [van basiese onderwys] gekontak en hulle het beraders en maatskaplike werkers na die skool gestuur om met die leerders en personeel te praat,” het sy gesê. “Die polisie was ook betrokke. Leerders is as ŉ groep toegespreek waarna hulle individueel met die beraders en maatskaplike werkers kon praat.” Kapt. FC van Wyk, woordvoerder van die polisie, het gesê ŉ geregtelike doodsondersoek is geopen, maar geen vuilspel word vermoed nie. ŉ Vriendin van Arian het op Facebook geskryf daar was nie een dag wat hy nie geglimlag het nie. “Dis reg, jy was die lig waar ons nie geweet het ons het donkerte nie. Jou glimlag was priceless. Ek wens ons kan net een laaste keer praat, maar die lewe gee mens nie altyd wat jy wil hê nie. Ek gaan jou mis,” het sy geskryf. ŉ Gedenkdiens vir Arian sal Saterdag in die NG Kerk Noord in die Strand gehou word.